Dátum doručenia ŽoV 01.11.2026 
Predmet: Žiadosť o vysvetlenie – kategória DNS a podmienky účasti, zákazka DNS NL 3/2021-113

Dobrý deň,

spoločnosť XY má záujem zúčastniť sa zákazky „Oprava sociálnych zariadení v objekte Výpravne II.DPA a ZS Vajnorská“, ID 82940.

Zákazka je zaradená do kategórie DNS č. 2 „Stavebné práce na dráhe“. V podmienkach zaradenia do tejto kategórie sú uvedené aj oprávnenia pre dráhové elektrické zariadenia E2 a E11 a súvisiace požiadavky na odborné osoby. Vzhľadom na predmet rekonštrukcie WC a spŕch Vás žiadame o vysvetlenie:

1. Je zaradenie tejto zákazky do kategórie č. 2 správne, alebo má patriť do kategórie č. 1 „Všeobecné stavebné práce“?
2. Musí záujemca o túto zákazku pri zaradení do DNS preukázať aj oprávnenia E2 a E11 a všetky súvisiace odborné požiadavky kategórie č. 2? Ak áno, prosíme uviesť, ku ktorým prácam v predmete zákazky sa tieto požiadavky vzťahujú.
3. Naša spoločnosť zatiaľ nie je zaradená do tohto DNS. Ak teraz podáme žiadosť a budeme zaradení pred uplynutím lehoty na predkladanie ponúk 9. 11. 2026 o 9:00, bude nám umožnené predložiť ponuku do tejto už vyhlásenej zákazky? Prosíme o uvedenie príslušného postupu a rozhodujúceho termínu.

ODPOVEDE:
k otázke číslo 1:
Zaradenie zákazky do kategórie č. 2 – Stavebné práce na dráhe považujeme za správne.
Vzhľadom na skutočnosť, že práce sa budú realizovať v objektoch a areáloch DPB, a. s., v prostredí s existujúcimi dráhovými zariadeniami vrátane trakčného vedenia, je potrebné zohľadniť aj osobitné požiadavky na odbornú spôsobilosť a oprávnenia dodávateľa pri realizácii predmetných činností.
k otázke číslo 2:
Áno. Záujemca o zaradenie do DNS kategórie č. 2 – Stavebné práce na dráhe je povinný preukázať splnenie všetkých stanovených podmienok účasti a požiadaviek na odbornú spôsobilosť uvedených v podmienkach zaradenia do predmetnej kategórie vrátane požadovaných oprávnení E2 a E11.
Predmetná zákazka zahŕňa okrem stavebných a súvisiacich prác aj realizáciu nových elektroinštalačných rozvodov a inštaláciu nového osvetlenia. Vzhľadom na charakter týchto prác a prostredie, v ktorom sa budú realizovať, je požiadavka na príslušnú odbornú spôsobilosť a oprávnenia opodstatnená.
Požadované oprávnenia a odborná spôsobilosť sú stanovené v podmienkach zaradenia do DNS kategórie č. 2 a ich splnenie sa posudzuje v rozsahu uvedenom v týchto podmienkach.
k otázke číslo 3:
Uchádzač, ktorý nie je zaradený do DNS v čase vyhlásenia výzvy na predkladanie ponúk, nemá možnosť predkladať ponuky do už vyhlásenej zákazky.
